สถาบันโรคทรวงอก เตือนฝุ่น PM 2.5 ได้รับปริมาณมากอาจกระทบต่อกระบวนการทำงานของอวัยวะต่างๆ ของร่างกาย
นายแพทย์เอนก กนกศิลป์ ผู้อำนวยการสถาบันโรคทรวงอก กรมการแพทย์  กระทรวงสาธารณสุข กล่าวว่า ฝุ่น PM 2.5 ส่งผลกระทบด้านสุขภาพทั้งระยะสั้นและระยะยาว ทำให้กระบวนการทำงานของอวัยวะต่างๆ ของร่างกาย เสี่ยงต่อการเกิดโรคเรื้อรังอาจเสียชีวิตได้หากไม่รู้จักป้องกันตนเอง โดยผู้ที่ได้รับฝุ่น PM 2.5 มักมีอาการไอเรื้อรัง ระคายเคืองตา คัดจมูก แน่นหน้าอก หายใจไม่สะดวก ผิวหนังเป็นตุ่มหรือผื่นนูนแดง และถ้าหากได้รับในปริมาณมากติดต่อกันเป็นระยะเวลานาน จะส่งผลอันตรายต่อสุขภาพอย่างร้ายแรง ทั้งโรคเกี่ยวกับระบบทางเดินหายใจ โรคมะเร็งปอด โรคหลอดเลือดสมอง และโรคหัวใจขาดเลือด ซึ่งอันตรายของฝุ่น PM 2.5 เมื่อมีการเพิ่มขึ้นของ PM 2.5 ทุก 10  ไมโครกรัมต่อลูกบาศก์เมตร จะเพิ่มการเจ็บป่วยเพิ่มขึ้น 0.38% สมรรถภาพของปอดลดลงประมาณ 3.5 มิลลิลิตร และการเจริญเติบโตของปอดลดลง 1.4 มิลลิลิตรต่อปี เพิ่มอัตราการเสียชีวิตในผู้ป่วยโรคปอด 6%  เพิ่มอัตราการเสียชีวิตในผู้ป่วยโรคมะเร็ง 8% และเพิ่มอัตราการเสียชีวิตในผู้ป่วยโรคหัวใจ 4% นอกจากนี้หากผู้ที่ตั้งครรภ์สูดดมฝุ่น PM 2.5 เป็นเวลานาน จะส่งผลกระทบกับทารกในครรภ์อีกด้วย จึงควรป้องกันตนเอง โดยการสวมหน้ากาก N95 หากไม่มีให้สวมหน้ากากอนามัย 2 ชั้น ซึ่งสามารถกรองฝุ่นละอองได้บางส่วน หลีกเลี่ยงกิจกรรมนอกบ้านเมื่ออากาศปิด ไม่มีลมพัดผ่าน ควรปลูกต้นไม้ เช่น ต้นจั๋ง ต้นเดลี่และต้นวาสนา เพื่อช่วยกรองอากาศและดูดสารพิษ หมั่นดื่มน้ำสะอาด ลดการใช้รถยนต์ส่วนตัว เพื่อลดควันดำจากการเผาไม้เครื่องยนต์ อาบน้ำชำระร่างกายทันทีเมื่อออกไปทำธุระนอกบ้าน ทำความสะอาดบ้านบ่อยๆ เพื่อลดการสะสมของฝุ่นภายในบ้าน หากพบอาการผิดปกติของร่างกายให้รีบมาพบแพทย์ทันที